En inkassokonsulent blev i forbindelse med et besøg på en virksomhed i Pandrup overfaldet af en tilsyneladende ikke helt tilfreds mand på stedet.

Sagen ender nu i retten, hvor manden er tiltalt for at have trampet og sparket inkassomanden på benet, ligesom han skulle have slået ham flere gange på armen og på brystet med knytnævner. Endelig er han tiltalt for flere gange at have svinget en læderrem i hovedet på inkassomanden og for at have kommanderet sin hund til at angribe gæsten på virksomheden i Pandrup. Hunden adlød dog ikke. Men hundens ejer risikerer nu tre års fængsel for sit overfald på inkassomedarbejderen. Sagen er for retten i Hjørring på tirsdag.